মেট্রোর অভিমুখ ঘোরানোয় পদ্ধতিগত সমস্যা। সেই কারণে টালিগঞ্জের মহানায়ক উত্তম কুমার মেট্রো স্টেশনে ঢোকার আগে বৃহস্পতিবার দুপুরে দাঁড়িয়ে গেল বেশ কয়েকটি ট্রেন। স্টেশনে ঢোকার আগে প্রায় ১০ মিনিট করে দাঁড়িয়ে থাকে ট্রেনগুলি। ফলে ভোগান্তি বাড়ে যাত্রীদের।
সম্প্রতি কবি সুভাষ স্টেশনের পাশাপাশি বেশ কয়েকটি ট্রেন ছাড়ছে টালিগঞ্জের মহানায়ক উত্তর কুমার স্টেশন থেকে। এর জন্য ওই স্টেশনে নতুন একটি প্ল্যাটফর্ম তৈরি করা হয়েছে। গত শুক্রবার থেকে ওই নতুন প্ল্যাটফর্ম চালুও করা হয়েছে। তার আগে দমদম অথবা নোয়াপাড়া থেকে আসা ট্রেনগুলি কবি সুভাষ স্টেশন পর্যন্ত যেত। কিন্তু এখন বেশ কয়েকটি ট্রেন টালিগঞ্জ থেকেই ফিরে যাচ্ছে দমদম এবং নোয়াপাড়া অভিমুখে। 
এর আগে একমাত্র ময়দান স্টেশনেই মাঝপথে ট্রেন ঘোরানোর ব্যবস্থা ছিল। এখন টালিগঞ্জেও সেই ব্যবস্থা চালু হয়েছে। কিন্তু পদ্ধতিগত সমস্যার কারণে এদিন বারবার স্টেশনে ঢোকার আগে ট্রেন দাঁড়িয়ে গিয়েছে বলে জানিয়েছেন মেট্রো রেলের জনসংযোগ আধিকারিক ইন্দ্রাণী বন্দ্যোপাধ্যায়। তিনি বলেন, ‘‘ট্রেন ঘুরিয়ে আনার নতুন পদ্ধতিতে কিছু সমস্যা হচ্ছে। তবে কিছুদিনের মধ্যে তা ঠিক হয়ে যাবে।’’
অফিসের ব্যস্ত সময়ে এবং বিকেলে অফিসথেকে ফেরার সময় তুমুল ভিড় হয় প্রতিটি মেট্রোয়। নিত্যযাত্রীদের সেই ভিড় সামলাতেই মেট্রোরেল কর্তৃপক্ষ টালিগঞ্জ থেকে মেট্রো ঘুরিয়ে দেওয়ার পরিকল্পনা করেছিলেন বলে জানিয়েছেন ইন্দ্রাণী। এর ফলে আগে যেখানে প্রতিদিন ২৭৮টি মেট্রো চলত, তা এখন বেড়ে হয়েছে ৩০০টি। অর্থাৎ, প্রতিদিন অতিরিক্ত ২২টি ট্রেন চলছে। কিন্তু নতুন প্ল্যাটফর্ম চালু করে টালিগঞ্জ থেকে ট্রেন ঘোরাতে গিয়ে পদ্ধতিগত কিছু সমস্যা হচ্ছে। এদিন স্টেশনের বাইরে ট্রেন দাঁড়িয়ে যাওয়া তারই অঙ্গ বলে জানিয়েছেন ইন্দ্রাণী।